Lolland-Falsters Stifts-Tidende, 1843-01-02
Jndenlandske Efterretninger. (Stænderforsamlingen i Viborg.)J det 61de Møde den 19de December meddeelte den kongelige Commissarius Forsamlingen, at han havde taget under nøie Overveielse, hvorvidt Discussionen angaaende den Adresse, som Forsamlingen har besluttet at indgive, egner sig til at indføres i Stændertidenden, hvor naturligviis selve Adressen, hvilken han, saasnart han modtager den, skal tilstille Hans Majestæt, vil blive optagen. For det første havde Adressediscussioner ikke ved tidligere Leiligheder været meddeelte, og det var ganske i Conseqvents af det hidtil fulgte System, at de ommeldte Forhandlinger ikke meddeeltes. Han troede dernæst, at en slig Meddelelse med Hensyn til adskillige skarpe Udtryk, der ere forefaldne saavel i Udkastet, som under de derved foranledigede Discussioner, kunde bidrage til, at gjøre den uheldige Stemning imellem Danmark og Slesvig værre. Jmidlertid har han i denne Henseende været noget usikker, med Hensyn til at han troede, at Forsamlingen hellere vilde, at Forhandlingerne bleve meddeelte. For sit private Vedkommende kunde heller intet være ham kjærere. Vel var han under Discussionerne kommen i noget skarp Berørelse med adskillige Medlemmer, og fra denne Side vilde Discussionens Offentliggjørelse være ham mindre behagelig. Men fra enhver anden Side kunde han ikke andet, end ansee en saadan Offentliggjørelse for at være i hans Jnteresse, da han derved vilde være sikkret imod de forskjellige Jnsinuationer og Rygter, som vist ikke vilde udeblive, hvorimod han troede, at han, naar hans hele Behandling af Sagen blev meddeelt, vilde kunne være samme bekjendt, og være istand til at forsvare den imod ethvert Angreb, som maatte møde. Dette havde imidlertid ikke for ham kunnet være en afgjørende Betragtning, og da det erfaredes, at man i Hertugdømmene søger at standse Udbredelsen af Yttringer, som kunde være anstødelige for Danmark, og da der ligeledes i Kongeriget var blevet udstedt et Circulaire, hvorved det indskærpes vedkommende Embedsmænd, forsaavidt Trykkefrihedslovgivningen tillader det, nøie at paasee, at der ikke igjennem Bladene offentliggjøres noget, som kunde være opirrende for Slesvigerne, saa havde han efter moden Overveielse fattet den Beslutning ikke at samtykke i at disse Forhandlinger meddeles, idetmindste ikke in extenso. Hvorvidt Redactionen maatte finde, at de kunde bearbeides paa en saadan Maade, at de Yttringer, som især kunde have skadelige Følger, udgik, maatte han overlade til dens Bedømmelse, og hvis dette skulde være Tilfældet, vilde det kunne komme under nærmere Overveielse. Præsidenten: Jeg maa tillade mig at bemærke, at den Omstændighed, at de nævnte Forhandlinger angik Affattelsen af en Adresse, vel ikke kunde siges at afgive nogen tilstrækkelig Grund til, at de ikke skulde gaae over i Tidenden, eftersom Protocollen under Forhandlingerne var aaben, den kgl. Commissarius var tilstede og Sagen i det Hele blev behandlet paa sædvanlig Maade. Derimod maa det naturligviis være den kgl. Commissarius overladt at bedømme, hvorvidt Forhandlingerne efter deres eget indre Jndhold ere af den Beskaffenhed, at de ikke kunne optages i Tidenden; men da det er mig bekjendt, at det er Forsamlingens Ønske, at de ikke herfra skulde være udelukkede, maa jeg tillade mig at forespørge hos den høitagtede kgl. Commissarius, om der ikke for ham maatte være Anledning til at indhente nærmere allerhøieste Bestemmelse, om de nævnte Forhandlinger ikke kunde optages i Stændertidenden.